ΓΡΑΠΤΗ ΕΡΩΤΗΣΗ E-3299/97 υποβολή: Angela Sierra Gonzαlez (GUE/NGL) προς την Επιτροπή (20 Οκτωβρίου 1997)

Θέμα: Μεταφορά πλουτωνίου μεταξύ Γαλλίας και Ιαπωνίας

Σύμφωνα με πρόσφατα δημοσιεύματα των ευρωπαϊκών μέσων ενημέρωσης, μεγάλος αριθμός σκαφών με φορτίο πλουτωνίου, προερχόμενο από επεξεργασμένα ραδιενεργά απόβλητα, υψηλού κινδύνου, θα εκτελούν, αρχής γενομένης από το Δεκέμβριο, διάφορα δρομολόγια μεταφοράς των αποβλήτων μεταξύ Γαλλίας και Ιαπωνίας.

Κατά την εκτέλεση του δρομολογίου τους, για το οποίο εκφράσθηκαν επανειλημμένως έντονες αντιθέσεις από πολλές κοινοτικές και μη χώρες, θα διασχίζουν ύδατα που ανήκουν σε διάφορες κοινοτικές χώρες, και στην περίπτωση της Ισπανίας θα πλέουν πολύ κοντά στις ακτές της Γαλικίας και των Καναρίων Νήσων.

Σύμφωνα με την άποψη πολλών ειδικών, ένα ατύχημα στα πλοία, με επακόλουθη διαρροή του πλουτωνίου, θα έχει καταστροφικές συνέπειες για το θαλάσσιο περιβάλλον. Μπορεί η Επιτροπή να μας πει: Εάν γνωρίζει τα γεγονότα αυτά;

Εάν θεωρεί ότι, λαμβάνοντας υπόψη την ασφάλεια του θαλάσσιου περιβάλλοντος και κυρίως των παράκτιων πληθυσμών, θα πρέπει να επιτραπεί αυτή η επικίνδυνη μεταφορά πλουτωνίου;

Εάν τηρείται η Οδηγία 92/3/Ευρατόμ ((ΕΕ L 35 της 12.2.1992, σελ. 24. )) του Συμβουλίου της 3ης Φεβρουαρίου 1992 σχετικά με «την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα», κυρίως όσον αφορά τις άδειες διακίνησης μέσω των διαφόρων κοινοτικών χωρών, και ασφάλειας;

Εάν η προαναφερθείσα αποστολή σέβεται το πνεύμα του ψηφίσματος του Ευρωπαϊκού Κοινοβουλίου, της 6ης Ιουλίου 1988, σχετικά με τα αποτελέσματα της Εξεταστικής Επιτροπής για τη διαχείριση και μεταφορά πυρηνικού υλικού;

Τι μέτρα προτίθεται να λάβει για να ελέγχει τις συνθήκες διακίνησης αποβλήτων στο θαλάσσιο περιβάλλον και εάν θεωρεί ότι θα πρέπει να καταργηθεί αυτό το είδος αποστολής;

Απάντηση του κ. Παπουτσή εξ ονόματος της Επιτροπής (21 Ιανουαρίου 1998)

Λαμβάνοντας υπόψη το σημερινό επίπεδο προστασίας που έχει επιτευχθεί κατά τη μεταφορά συσκευασιών χρησιμοποιούμενων για τη μεταφορά πλουτωνίου σύμφωνα με τους διεθνείς πρακτικούς κανόνες μεταφοράς επικίνδυνων εμπορευμάτων διά θαλάσσης (IMDG) ((IMDG: κανόνας που υπάγοντας στην κλάση 7 (ραδιενεργό υλικό) διερμηνεύει τις απαιτήσεις της συμβουλευτικής εγκυκλίου του ΔΟΑΕ «Κανονισμοί για την ασφαλή μεταφορά ραδιενεργών υλών», σειρά αριθ. 6 για θέματα ασφαλείας, έκδοση 1985 (όπως τροποποιήθηκε το 1990). )) και ακτινοβολημένων πυρηνικών καυσίμων (INF) ((Ψήφισμα του ΙΜΟ Α.748(18) «Κανόνες για την ασφαλή μεταφορά ακτινοβολημένων πυρηνικών καυσίμων, πλουτωνίου και αποβλήτων υψηλής ραδιενέργειας εντός δοχείων φορτωμένων σε πλοία». )) του Διεθνούς Ναυτιλιακού Οργανισμού (ΙΜΟ), σε γενικές γραμμές δεν υφίστανται ειδικοί περιορισμοί πορείας για λόγους ασφάλειας.

Αντίθετα,υπενθυμίζεται ότι τα κράτη μέλη ασκούν τον αποκλειστικό έλεγχο για το επίπεδο φυσικής προστασίας, συμπεριλαμβανομένου του δρομολογίου, με βάση τις διεθνείς συμβάσεις, όσον αφορά τη μεταφορά πυρηνικών υλών μέσα στην Κοινότητα και το δικαίωμα σύναψης τυχόν ειδικής συμφωνίας που πιθανώς να προταθεί για αποστολή φορτίων έξω από την Κοινότητα.

Σύμφωνα με την οδηγία 93/75/ΕΟΚ ((ΕΕ L 247 της 5.10.1993. Η οδηγία αυτή τροποποιείται ώστε να ενσωματωθούν τα ραδιενεργά υλικά που καλύπτονται από τον κανόνα ακτινοβολημένων πυρηνικών καυσίμων (INF) του ΙΜΟ. )), ο ναυλωτής πλοίου που μεταφέρει επικίνδυνα ή ρυπογόνα εμπορεύματα, συμπεριλαμβανομένων πυρηνικών υλών, και αποπλέει από λιμένα κράτους μέλους ή λιμένα έξω από την Κοινότητα με προορισμό λιμένα ενός κράτους μέλους, οφείλει να κοινοποιεί στην αρμόδια αρχή ορισμένες πληροφορίες, κυρίως την πορεία που θα ακολουθήσει το πλοίο. Σκοπός της διαδικασίας αυτής είναι η βελτίωση της ενημέρωσης των εθνικών αρχών σε περίπτωση θαλάσσιου ατυχήματος στο οποίο εμπλέκονται επικίνδυνες ουσίες φορτωμένες στο πλοίο. Επιπλέον, η Επιτροπή πρότεινε, μέσω της καλούμενης οδηγίας Eurorep ((ΕΕ C 22 της 26.1.1994. )), που εκδόθηκε από την Επιτροπή τον Δεκέμβριο του 1993, να συμπληρωθεί το σύστημα που εγκαταστάθηκε με την οδηγία 93/75/ΕΟΚ με πληρέστερο σύστημα αναφοράς που θα εφαρμόσουν όσα πλοία ταξιδεύουν στα ανοικτά των ακτών των κρατών μελών. Δεν προβλέπεται πάντως εμπλοκή της Επιτροπής στη διαδικασία κοινοποίησης.

Επιπλέον, δεν θεωρούνται ως απόβλητα το αναλωμένο πυρηνικό καύσιμο που πιθανώς να έχει υποστεί επανεπεξεργασία και το ανακτώμενο πλουτώνιο που προκύπτει από την επανεπεξεργασία, και κατά συνέπεια δεν υπόκεινται στην οδηγία 92/3/Ευρατόμ του Συμβουλίου της 3ης Φεβρουαρίου 1992 που αναφέρει το Αξιότιμο Μέλος του Κοινοβουλίου. Η ανωτέρω οδηγία εφαρμόζεται όμως στο απόβλητο υλικό που προκύπτει από τις εργασίες επανεπεξεργασίας.